b'\n_START_ARTICLE_\nReijo Heikkinen\n_START_PARAGRAPH_\nReijo Heikkinen (s. 21. huhtikuuta 1950 Oulu) on pitk\xc3\xa4\xc3\xa4n kasvatustieteen yliopisto-opettajana toiminut kirjailija, jolle on my\xc3\xb6nnetty professorin arvonimi. Heikkinen asuu Kajaanissa.\n_START_SECTION_\nHenkil\xc3\xb6historia\n_START_PARAGRAPH_\nHeikkinen valmistui historiaa opiskeltuaan filosofian maisteriksi Oulun yliopistosta vuonna 1976, valtiotieteen lisensiaatiksi Turun yliopistosta 1980 ja kasvatustieteen maisteriksi 1987 Oulun yliopistosta. Kasvatustieteen tohtoriksi h\xc3\xa4n v\xc3\xa4itteli Oulun yliopistossa vuonna 1995 ja seuraavana vuonna h\xc3\xa4net nimitettiin kasvatustieteen dosentiksi. _NEWLINE_Heikkinen on merkitt\xc3\xa4vimpi\xc3\xa4 L\xc3\xb6nnrotin, kulttuuriperinteen ja kansankulttuurin sek\xc3\xa4 kulttuuri- ja luontokohteiden tutkijoita. H\xc3\xa4n ty\xc3\xb6skenteli vuodesta 1978 Oulun yliopiston Kajaanin opettajankoulutusyksik\xc3\xb6ss\xc3\xa4 ja yksik\xc3\xb6n lakkautuksen j\xc3\xa4lkeen Oulussa. _NEWLINE_Tutkimuksellisista ansioistaan Heikkinen sai tasavallan presidentin my\xc3\xb6nt\xc3\xa4m\xc3\xa4n professorin arvonimen vuonna 2012. Lis\xc3\xa4ksi h\xc3\xa4n on saanut muun muassa tiedonjulkistamispalkinnon 1988, Oulun yliopiston ensimm\xc3\xa4isen Hyv\xc3\xa4n opettajan palkinnon 1990, Oulun Historiaseuran Olaus Magnus -tunnustuspalkinnon 1997, Kajaanin kaupungin kulttuuripalkinnon 2001, Kainuun maakunta -kuntayhtym\xc3\xa4n Pro Kainuu -palkinnon 2005 sek\xc3\xa4 Kainuun kirjailijapalkinnon 2008.'